Propunere de DECIZIE A CONSILIULUI privind semnarea și aplicarea provizorie, în numele Uniunii, a unui protocol la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, referitor la un acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii /* COM/2014/0200 final - 2014/0109 (NLE) */





EXPUNERE DE MOTIVE În cadrul politicii europene de vecinătate (PEV), deschiderea treptată a anumitor programe și agenții ale Uniunii către participarea țărilor partenere la PEV reprezintă una dintre numeroasele măsuri de promovare a reformei, a modernizării și a tranziției în țările vecine Uniunii Europene. Comisia a definit mai detaliat acest aspect în Comunicarea sa din decembrie 2006 „privind abordarea generală destinată să permită țărilor partenere la politica europeană de vecinătate să participe la activitatea agențiilor comunitare și la programele comunitare[1]”. Consiliul a aprobat această abordare în concluziile sale din 5 martie 2007[2]. În urma comunicării și a concluziilor ulterioare, la 18 iunie 2007, Consiliul a transmis directive Comisiei pentru a negocia, acorduri-cadru cu Algeria, Armenia, Azerbaidjan, Egipt, Georgia, Israel, Iordania, Liban, Moldova, Maroc, Autoritatea Palestiniană, Tunisia și Ucraina, privind principiile generale de participare a acestora la programele comunitare[3]. Consiliul European din iunie 2007[4] a reafirmat importanța capitală a politicii europene de vecinătate și a aprobat Raportul intermediar de activitate al Președinției[5], care fusese prezentat Consiliului cu ocazia reuniunii acestuia din 18-19 iunie 2007, precum și concluziile Consiliului pe această temă[6]. Acest raport a reamintit directivele emise de Consiliu în vederea negocierii protocoalelor adiționale relevante. Comunicarea comună a Comisiei și a Înaltului Reprezentant al Uniunii Europene pentru afaceri externe și politica de securitate, intitulată „Un răspuns nou în contextul schimbărilor din țările vecine”[7], aprobată prin concluziile Consiliului din 20 iunie 2011, a subliniat în continuare intenția UE de a facilita participarea țărilor partenere la programele UE. Până la această dată au fost semnate protocoale cu Armenia[8], Georgia[9], Israel[10], Iordania[11], Moldova[12], Maroc[13] și Ucraina[14]. În decembrie 2013, Libanul și-a exprimat interesul de a participa la gama largă de programe deschise țărilor partenere la PEV. Textul protocolului negociat cu Republica Libaneză este atașat. Prin prezenta, Comisia prezintă o propunere de decizie a Consiliului privind semnarea protocolului. Protocolul conține un acord-cadru privind principiile generale de participare a Republicii Libaneze la programele Uniunii Europene. Acesta conține dispoziții standard destinate a fi aplicate tuturor țărilor partenere la PEV cu care urmează să fie încheiate astfel de protocoale. De asemenea, textul negociat prevede că părțile aplică cu titlu provizoriu dispozițiile protocolului, cu începere de la data semnării acestuia. În paralel, Comisia prezintă o propunere de decizie a Consiliului privind încheierea protocolului menționat. Consiliul este invitat să adopte următoarea propunere de decizie. 2014/0109 (NLE) Propunere de DECIZIE A CONSILIULUI privind semnarea și aplicarea provizorie, în numele Uniunii, a unui protocol la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, referitor la un acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 212 coroborat cu articolul 218 alineatele (5) și (7), având în vedere propunerea Comisiei Europene, întrucât: (1) La 18 iunie 2007, Consiliul a autorizat Comisia să negocieze un protocol la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte[15], referitor la un acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii (denumit în continuare „protocolul”). (2) Negocierile s-au încheiat. (3) Obiectivul protocolului îl constituie stabilirea normelor financiare și tehnice care să permită Republicii Libaneze participarea la anumite programe ale UE. Cadrul orizontal instituit prin protocol stabilește principiile pentru cooperarea economică, financiară și tehnică și îi permite Republicii Libaneze să beneficieze de asistență, în special financiară, din partea Uniunii Europene în temeiul programelor. Acest cadru se aplică numai programelor ale căror acte juridice constitutive relevante prevăd posibilitatea participării Republicii Libaneze. Prin urmare, semnarea și aplicarea provizorie a protocolului nu presupune exercitarea, în cadrul diferitelor politici sectoriale, a competențelor care sunt exercitate la instituirea programelor. (4) Protocolul ar trebui semnat în numele Uniunii și ar trebui să se aplice cu titlu provizoriu până la finalizarea procedurilor necesare pentru încheierea acestuia, ADOPTĂ PREZENTA DECIZIE: Articolul 1 Semnarea, în numele Uniunii, a Protocolului la Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, referitor la un acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii (denumit în continuare „protocolul”), se autorizează sub rezerva încheierii protocolului menționat. Textul protocolului se atașează la prezenta decizie. Articolul 2 Secretariatul General al Consiliului stabilește instrumentul prin care se acordă puteri depline în vederea semnării protocolului, sub rezerva încheierii sale, persoanei (persoanelor) indicate de negociatorul protocolului. Articolul 3 Protocolul se aplică cu titlu provizoriu, în conformitate cu articolul 10 alineatul (2), de la data semnării sale până la finalizarea procedurilor necesare pentru încheierea sa. Data semnării protocolului se va publica în Jurnalul Oficial al Uniunii Europene. Articolul 4 Comisia este împuternicită să stabilească, în numele Uniunii, clauzele și condițiile specifice aplicabile participării Libanului la fiecare program în parte, inclusiv contribuția financiară datorată. Comisia informează cu privire la acestea grupul de lucru competent al Consiliului. Articolul 5 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] COM(2006) 724 final din 4 decembrie 2006. [2] Concluziile CAGRE din 5 martie 2007. [3] Decizia Consiliului (restricted) de autorizare a Comisiei să negocieze protocoale […], documentul nr. 10412/07. [4] Concluziile Președinției – Bruxelles, 21-22 iunie 2007, documentul nr. 11177/07. [5] Raportul intermediar de activitate al Președinției privind „Consolidarea politicii europene de vecinătate”, documentul nr. 10874/07. [6] Concluziile Consiliului privind consolidarea politicii europene de vecinătate (adoptate de Consiliul Afaceri Generale și Relații Externe) din 18 iunie 2007, documentul nr. 11016/07. [7] COM(2011) 303 final din 25 mai 2011. [8] [De completat referința JO după publicare.] [9] [De completat referința JO după publicare.] [10] JOUE L129/39, 17.5.2008. [11] [De completat referința JO după publicare.] [12] JO L 14, 19.1.2011, p. 5, JO L 131, 18.5.2011, p. 1, intrare în vigoare la 1.5.2011. [13] JO L 273, 19.10.2010, p. 5, JO L 90, 28.3.2012, p. 1, intrare în vigoare la 1.10.2012. [14] JO L 18, 21.1.2011, p. 1-5, JO L 133, 20.5.2011, p. 1, intrare în vigoare la 1.11.2011. [15] ANEXĂ PROTOCOL referitor la un acord-cadru între Uniunea Europeană și Republica Libaneză privind principiile generale de participare a Republicii Libaneze la programele Uniunii UNIUNEA EUROPEANĂ, denumită în continuare „Uniunea”, pe de o parte, și REPUBLICA LIBANEZĂ, denumită în continuare „Liban”, pe de altă parte, denumite în continuare colectiv „părțile”, întrucât: (1) Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte, denumit în continuare „Acordul euro-mediteraneean”[1], a fost semnat la Bruxelles la 1 aprilie 2002 și a intrat în vigoare la 1 aprilie 2006. (2) Consiliul European din 17-18 iunie 2004 a salutat propunerile Comisiei Europene referitoare la o politică europeană de vecinătate (PEV) și a aprobat concluziile Consiliului din 14 iunie 2004. (3) Cu numeroase alte ocazii, Consiliul a confirmat politica respectivă în concluziile sale. (4) La 5 martie 2007, Consiliul și-a exprimat sprijinul pentru abordarea generală, definită în Comunicarea din 4 decembrie 2006 a Comisiei Europene, de a permite țărilor partenere la PEV să participe la activitățile agențiilor comunitare și la programele comunitare în funcție de meritul lor și atunci când temeiurile juridice permit acest lucru. (5) Libanul și-a exprimat dorința de a participa la o serie de programe ale Uniunii. (6) Clauzele și condițiile specifice privind participarea Libanului la fiecare program în parte al Uniunii, în special contribuția financiară care urmează să fie plătită de Liban, precum și procedurile de raportare și de evaluare ar trebui stabilite printr-un acord între Comisia Europeană și autoritățile libaneze competente, CONVIN DUPĂ CUM URMEAZĂ: Articolul 1 Se permite participarea Libanului la toate programele actuale și viitoare ale Uniunii deschise participării Libanului în conformitate cu dispozițiile relevante de adoptare a acestor programe. Articolul 2 Libanul contribuie financiar la bugetul general al Uniunii Europene în funcție de programele specifice la care participă. Articolul 3 Reprezentanții Libanului pot face parte, ca observatori și în ceea ce privește aspectele de interes pentru Liban, din comitetele de gestionare responsabile de monitorizarea programelor Uniunii la care Libanul contribuie financiar. Articolul 4 Pe cât posibil, proiectele și inițiativele prezentate de participanții din Liban respectă aceleași condiții, norme și proceduri cu privire la programele în cauză ca cele aplicate statelor membre. Articolul 5 (1) Clauzele și condițiile specifice privind participarea Libanului la fiecare program în parte al Uniunii, în special contribuția financiară care urmează să fie plătită de Liban, precum și procedurile de raportare și de evaluare sunt stabilite printr-un acord între Comisia Europeană și autoritățile competente din Liban, pe baza criteriilor stabilite de programele respective. (2) În cazul în care Libanul solicită asistența externă a Uniunii în vederea participării la un anumit program al Uniunii în temeiul articolului 3 din Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate sau în temeiul oricărui regulament similar care prevede o asistență externă a Uniunii în favoarea Libanului și care poate fi adoptat în viitor, condițiile care reglementează utilizarea de către Liban a asistenței externe a Uniunii se stabilesc într-un acord de finanțare. Articolul 6 (1) Fiecare acord încheiat în temeiul articolului 5 prevede că, în conformitate cu Regulamentul (UE, Euratom) nr. 966/2012 al Parlamentului European și al Consiliului[2], controlul financiar sau auditurile ori alte verificări, inclusiv investigațiile administrative, se efectuează de către Comisia Europeană, Oficiul European de Luptă Antifraudă și Curtea de Conturi sau sub autoritatea acestora. (2) Se prevăd dispoziții detaliate privind controlul financiar și auditarea, măsurile administrative, sancțiunile și recuperarea, acordând Comisiei Europene, Oficiului European de Luptă Antifraudă și Curții de Conturi competențe echivalente cu competențele pe care le dețin în raport cu beneficiarii sau contractanții stabiliți în Uniune. Articolul 7 (1) Prezentul protocol se aplică pe perioada în care este în vigoare Acordul euro­mediteraneean. (2) Prezentul protocol se semnează și se aprobă de către părți în conformitate cu procedurile lor proprii. (3) Fiecare parte poate denunța prezentul protocol printr-o notificare scrisă adresată celeilalte părți. Prezentul protocol își încetează valabilitatea după șase luni de la data respectivei notificări. Încetarea protocolului ca urmare a denunțării lui de către oricare dintre părți nu afectează verificările și controalele care trebuie efectuate, atunci când este necesar, în conformitate cu articolele 5 și 6. Articolul 8 După cel mult trei ani de la data intrării în vigoare a prezentului protocol și, ulterior, o dată la trei ani, cele două părți pot reexamina punerea în aplicare a prezentului protocol în funcție de participarea efectivă a Libanului la programele Uniunii. Articolul 9 Prezentul protocol se aplică, pe de o parte, teritoriilor în care se aplică Tratatul privind funcționarea Uniunii Europene și în condițiile prevăzute de respectivul tratat și, pe de altă parte, teritoriului Libanului. Articolul 10 (1) Prezentul protocol intră în vigoare în prima zi a lunii următoare datei la care părțile își notifică reciproc, pe cale diplomatică, îndeplinirea procedurilor necesare pentru intrarea în vigoare a acestuia. (2) Până la intrarea sa în vigoare, părțile convin să aplice prezentul protocol cu titlu provizoriu, începând de la data semnării acestuia, sub rezerva încheierii sale la o dată ulterioară. Articolul 11 Prezentul protocol face parte integrantă din acord. Articolul 12 Prezentul protocol este întocmit în două exemplare în limbile arabă, bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare text fiind în egală măsură autentic. Semnat la Bruxelles, Pentru Uniunea Europeană, Pentru Republica Libaneză, [1] Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte. (JO L 143, 30.5.2006, p. 2). [2] Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).